Неименована песма Алексе Шантића 39
Алекса Шантић 

И доћи ће данци прамаљећа ведра,
Горица ће цв'јетом окитити њедра;
      Кроз зелени гај
Хор милих славуја летиће са грана
      Да прослави мај,
У свјетлости златној небескијех страна
Дизаће се химна ускрснулих дана.

Са уздахом слатким љубичица млади'
Долетиће вјетрић да нам чело хлади,
      А лаган му лет,
К'о уздисај мио, лелујаће ти'о
      У долини цв'јет...
Само у мом врту лелујат' се неће
Под росицом благом прамаљеће цв'јеће...

Шантићеве песме 1896.